Ford bevorder padveiligheid in 2019Foto: Verskaf “Dit is welbekend dat Suid-Afrika van die meeste padongelukke, -beserings en -sterftes ter wêreld het. Volgens die AA sterf daar jaarliks 14 000 mense op ons paaie.” Aan die woord is Neale Hill, besturende direkteur van die Ford Motor Company Sub-Saharan Africa (FMCSA). “Gedurende die tydperk van 1 Desember 2018 tot 8 Januarie 2019 het 1 612 mense op ons paaie gesterf. Dit is akkuraat deur die minister van vervoer, Blade Nzimande, beskryf as ŉ nasionale ramp.” Om die boodskap van padveiligheid te versterk het die media ŉ geleentheid by die Zwartkops-renbaan bygewoon waar Ford van sy produkte gebruik het om aandag te gee aan verskeie veiligheidsaspekte. Van dié aspekte is die identifisering van gevaar, voertuigbeheer, ruimte- en spoedbeheer asook aspekte wat konsentrasie aflei en verswak. Foto: Verskaf Een van die hoofoorsake is dronkbestuur. Alkohol het ŉ reuse-impak op konsentrasie, bewustheid, diepte persepsie, periferale visie, reaksietyd en refleks. Die “Driving Skills for Life”-span maak gebruik van sogenaamde “drunk goggles” om die invloed van alkohol te beklemtoon. Ford het die “Driving Skills for Life”-program in 2010 van stapel gestuur. Dit is in nóg sewe markte in Afrika suid van die Sahara bekendgestel, naamlik Nigerië, Angola, Kenia, Uganda, Zambië, Zimbabwe en Madagaskar. Tot op hede is meer as 3 800 bestuurders deur die DSFL-kursus opgelei wat gratis beskikbaar is vir enigiemand met ŉ geldige bestuurslisensie. Foto: Verskaf ŉ Skrikwekkende deel van die kursus is die kapingveiligheidselement. ŉ Demonstrasie van hoe ŉ mens moet probeer reageer om jou veiligheid te verseker in ŉ kaping maak heeltemal sin, maar min mense sal ooit aan die klein dingetjies gedink het wat moontlik die situasie kan ontlont en jou veiligheid kan verseker. ŉ Waardevolle element van die kursus is ŉ ekonomiese bestuurstylelement waar bestuurders opgelei word hoe om ekonomies te ry en effektiewe maniere hoe om brandstofverbruik te verminder. Vir meer inligting oor die kursus, klik hier.